
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 mai 2009

	Nr.
	27/462


R A P O R T

asupra propunerii legislative pentru modificarea alin.(2) al art.163 din Legea nr.19/2000 privind sistemul public de pensii şi alte drepturi de asigurări sociale

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 710 din 4 noiembrie 2008, cu dezbaterea pe fond în procedură obişnuită a propunerii legislative pentru modificarea alin.(2) al art.163 din Legea nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul negativ al Consiliului Legislativ (nr.582/19.05.2008)

· avizul negativ al Consiliului Economic şi Social (nr.1204/17.06.2008)

· avizul negativ al Comisiei juridice, de disciplină şi imunităţi (nr.31/1090 din 27.01.2009)

· avizul negativ al Comisiei pentru egalitatea de şanse pentru femei şi bărbaţi (nr.37/26/02.02.2009)

· punctul de vedere negativ al Guvernului (nr.2379/11.09.2008 şi nr.91/552/DRP din 10.02.2009).

· punctul de vedere al Ministerului Finanţelor Publice transmis prin adr.15718 din 03.03.2009.


Propunerea legislativă are ca obiect de reglementare modificarea alin.(2) al art.163 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul utilizării la calcularea punctajului mediu anual al asiguratului care are calitatea de fost deţinut politic, în locul salariului minim pe economie, a salariului mediu pe economie.
Comisia propune Plenului Camerei Deputaţilor respingerea  iniţiativei legislative întrucât Legea nr.19/2000 dispune deja o excepţie, în sensul că pentru perioadele recunoscute în condiţiile Decretului-lege nr.118/1990, la determinarea punctajului anual al asiguratului se utilizează echivalentul a 1,5 salarii minime pe economie brute sau nete, după caz, din perioadele respective.

De asemenea, iniţiativa legislativă determină influenţe suplimentare asupra bugetului general consolidat, iar iniţiatorul nu precizează sursele financiare necesare.

 Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 14 mai 2009 au participat, în conformitate cu prevederile art.55 din Regulamentul Camerei Deputaţilor, doamna Georgeta Jugănaru, director în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
 Propunerea legislativă a fost respinsă de Senat în şedinţa din 29.10.2008. 
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ








Întocmit,




Consilier parlamentar Elena ANGHEL

